  Туспуктэм: Руслан Нуриахметов Наталия Сильвестрова Россиын нимысьтысь ожгар ужрадэ пыриськисьёслы юрттонъя «Защитники Отечества» кун фонд кылдытӥзы. Россилэн азьмуртэныз Владимир Путинэн кинюртэм косэтэз (указ) 3-тӥ южтолэзе Кремльлэн нимлыко сайтаз поттӥзы. Кызьы верамын ужкагазын, Фондэз кылдытӥсь Росси кивалтэт луэ. Фондлэн ужез федерал коньдэтысь уксё, ас мылкыдъя тыронъёс но коньдонэн юрттӥськонъёс, озьы ик катрадлыкен чаклам мукет интыосысь тыронъёс чотын радъяськоз. Солэн ужез 2022-тӥ арысь 24-тӥ тулыспалысен ДНРлэн но ЛНР-лэн, 2022-тӥ арысь 30-тӥ куарусёнысен Запорожье но Херсон улсовылъёсын нимысьтыз ожгар ужрадэ пыриськемъёслы, 2014-тӥ арысь 11-тӥ куартолэзьысен ДНР-лэн но ЛНР-лэн ожгар кужымъёсазы, ожгар формированиосазы, ЛНР-ысь калык милициын ожмаськонъёсы пыриськемъёслы, соослэн семьяоссылы юрттэт сётоэ ӧръяськемын.  Фондлэн наблюдательной кенешеныз Росси азьмуртлэн администрациеныз кивалтӥсьлэн нырысетӥ воштӥсез Сергей Кириенко кивалтоз, фондлэн тӧроез Анна Цивилёва луоз. Косэтлэн быдэс текстэз  татын. Тодэ вайытом, фондэз кылдытон сярысь Владимир Путин тулыспалэ Федерал собранилы вазиськоназ ялӥз. Тегъёс: нимысьтызужрад ВладимирПутин юрттэт  